ສະຫະລັດ ສິ້ນສຸດ ການມີໜ້າ ທາງທະຫານ ໃນອີຣັກ (ເບິ່ງວີດີໂອ)
ສະຫະລັດປະກາດ ຍຸຕິການປະຕິບັດງານທາງທະຫານ ຢ່າງເປັນທາງການ ໃນອີຣັກ
ລັດຖະມົນຕີກະຊວງປ້ອງກັນປະເທດສະຫະລັດ ທ່ານ Leon Panetta ໄດ້ປະກາດຢ່າງ ເປັນທາງການກ່ຽວກັບການສິ້ນສຸດລົງຂອງການເຮັດສົງຄາມຢູ່ໃນປະເທດອີຣັກໃນພິທີທີ່ຈັດ ຂຶ້ນຢູ່ສະໜາມບິນນະຄອນຫຼວງແບັກແດັດ ລຸນຫຼັງທີ່ໄດ້ມີການຊັກທຸງທີ່ກອງບັນຊາການທະຫານຂອງສະຫະລັດລົງແລະມີການເປົ່າແກ ໃນວັນພະຫັດວານນີ້ແລ້ວ ທ່ານ Panetta ໄດ້ກ່າວຕໍ່ພວກທະຫານວ່າ ໄດ້ມີການສູນເສຍ ເລືອດເນື້ອຂອງຊາວອະເມຣິກັນ ແລະຊາວອີຣັກເປັນຈຳນວນຫຼວງຫຼາຍ ແຕ່ການປະຕິບັດ ງານຢູ່ໃນອີຣັກທີ່ໃຫ້ອີຣັກປົກຄອງຕົນເອງ ນັ້ນໄດ້ກາຍເປັນຄວາມຈິງແລ້ວ ມີຊາວອະເມຣິກັນຫຼາຍກວ່າ 4,500 ຄົນໄດ້ເສຍຊີວິດພ້ອມໆກັບຊາວອີຣັກອີກຫຼາຍສິບພັນ ຄົນໃນລະຫວ່າງການປະຕິບັດງານຂອງພັນທະມິດຢູ່ໃນອີຣັກເພື່ອໂຄ່ນລົ້ມຈອມຜະເດັດການ Saddam Hussein ມີທະຫານອະເມຣິກັນຫຼາຍກວ່າ 32,000 ຄົນໄດ້ຮັບບາດເຈັບແລະສົງ ຄາມດັ່ງກ່າວນີ້ເຮັດໃຫ້ສະຫະລັດຕ້ອງໄດ້ໃຊ້ຈ່າຍເງິນບໍ່ຕໍ່າກວ່າ 800 ພັນລ້ານໂດລາ ທ່ານ Panetta ຮັບຮູ້ວ່າ ອີຣັກຍັງຈະປະເຊີນກັບບັນຫາທ້າທາຍຫຼາຍໆຢ່າງ ມີທະຫານອະເມຣິກັນປະມານ 4,000 ຄົນ ຍັງເຫຼືອຢູ່ໃນອີຣັກ ໃນວັນພະຫັດວານນີ້ຫຼຸດລົງ ຈາກຈຳນວນ 170,000 ຄົນໃນໄລຍະເຄັ່ງຕຶງສຸດຂອງສົງຄາມດັ່ງກ່າວ ທະຫານອະເມຣິກັນ ທີ່ຍັງເຫຼືອມີກຳນົດວ່າ ຈະມີການຖອນອອກຈາກອີຣັກພາຍໃນວັນທີ 31 ທັນວານີ້